
CONVOCATÒRIA DE RECEPCIÓ 
DE PROPOSTES ARTÍSTIQUES 
PROGRAMACIÓ CULTURAL D’ESTIU A SANT LLUÍS 2024

OBJECTE DE LA CONVOCATÒRIA

El municipi de Sant Lluís està compromès amb la generació d'activitats diverses i de qualitat durant tot l'any, que permetin la creació d'un teixit cultural sòlid en el qual prevalgui la participació de la ciutadania i la programació cultural de qualitat. Durant els mesos d'estiu, la programació cultural del municipi es veu incrementada, apostant per activitats en les quals es pugui donar a conèixer la cultura i la tradició local tant als residents com als visitants, a més d'una oferta exterior que nodreix el conjunt de la programació.

La programació cultural d'estiu, que consta de diferents cicles,  és gratuïta i es basa en el desenvolupament d'activitats en directe i a l'aire lliure. Es duu a terme en espais convencionals i no convencionals, oferint diferents propostes culturals multidisciplinàries i dirigides a tots els públics, que inclouen música, arts escèniques, arts visuals, performances, cercaviles, tallers d’activitats, etc. que generen un programa diferent al de la resta de l'any.

Els cicles que es duen a terme durant la temporada estival són:

Cicle Cultura de Vorera

És un cicle que es desenvolupa des de l'any 2015, que es caracteritza per dur la música, la dansa i altres expressions culturals al costat de la mar, a espais com embarcadors, platges, passejos marítims, etc. És un cicle que consta d’entre sis i vuit actuacions repartides en diferents urbanitzacions del municipi. És un cicle molt esperat pels residents que passen la temporada d'estiu a les seves segones residències, i també pels visitants que habiten en els nuclis turístics durant l'estiu i pels habitants del municipi. Totes aquestes urbanitzacions tenen allotjaments turístics, i aquest cicle suposa un atractiu afegit per als seus hostes.


Cicle Mercat d’Estiu

Té lloc tots els divendres des de l'estiu del 2006 al carrer principal de Sant Lluís i es caracteritza per fet que es programa una o diverses activitats culturals que complementen el mercat dels divendres d’estiu, on hi participen més d'una vintena de parades, que ofereixen productes variats. 

Pretén dinamitzar i fomentar l'economia local, ja que al costat del mercat es programen esdeveniments i actuacions a l'aire lliure. El mercat està situat al centre del poble, on es troben la majoria dels comerços i restaurants del nucli urbà, i és un element important per a generar moviment i un ambient agradable i d'entreteniment durant les nits dels divendres.

Cicle Clàssic

Apostant per dur a terme una diversitat programàtica pensada per a tota mena de públics, el 2021 es va crear un cicle de concerts de música clàssica en directe al pla de sa Creu, un espai amb la finalitat de donar visibilitat a l'artista clàssic local.

OBJECTIUS

Els objectius d’aquesta convocatòria són: 
· Apropar la cultura a la major part dels indrets del municipi, tant a espais convencionals com no convencionals.
· Garantir a tota la ciutadania l’accés a la cultura, tenint en compte totes les edats i gèneres.
· Fomentar que la programació cultural sigui un vehicle per a potenciar un turisme cultural de qualitat.
· Portar a terme iniciatives que garanteixin la consolidació d’una política cultural d’àmbit local.
· Posar en valor els i les artistes, companyies i propostes culturals i acompanyar-les amb la seva professionalització.
· Garantir l’eficiència i la transversalitat dels serveis públics.
· Donar visibilitat i valor a les propostes, companyies i artistes multidisciplinaris de Menorca.
· Introduir noves metodologies de programació que siguin més obertes, participatives, justes i inclusives. 
· Promoció del patrimoni cultural material i immaterial del municipi.

UBICACIONS I CRONOGRAMA DE LES ACTUACIONS

La convocatòria s’obre per a poder comptar amb una borsa de propostes culturals que servirà per a nodrir els diferents programes culturals que s’organitzen des de l’Ajuntament de Sant Lluís com són el Cicle Clàssic, el Cultura de Vorera i el Mercat dels Divendres i que es portaran a terme durant els mesos de juny, juliol i agost de 2024.

REQUISITS DE LES PROPOSTES

Quines propostes poden participar?
· Arts escèniques com la dansa, teatre, performance o nous llenguatges.
· Arts visuals.
· Propostes musicals de qualsevol gènere (grups de cambra, bandes de música, corals, cantautors, duets, solistes etc.).
· Cercaviles.
· Tallers i activitats adreçades a públic infantil i familiar, així com animacions infantils.
· Propostes relacionades amb el patrimoni cultural immaterial (per exemple, glosat).
· Projeccions audiovisuals.

Les propostes poden ser tant de Menorca com de fora de l’illa. 

Quins aspectes donaran més possibilitats a què una proposta sigui seleccionada?
· La seva idoneïtat amb qualque cicle i/o programa cultural
· Que l’artista o companyia estigui establert a Menorca o en el seu defecte, ser un artista consolidat a l’illa amb un mínim de 10 actuacions en el territori, informació que haurà d’indicar al corresponent dossier.
· Que la proposta estigui inclosa dins del programa Menorca, Música, Arts i Teatre per a l’any 2024.
· Que el projecte inclogui un pressupost amb més d’una actuació.
· En cas de rebre propostes de fora de Menorca, que la proposta es comprometi a sol·licitar els ajuts corresponents en matèria mobilitat que subvencionen tant el desplaçament com l’allotjament a Sant Lluís o els voltants del terme municipal.
· Les propostes que fomentin la creació pròpia.

Quins elements exclouran les propostes d’aquesta convocatòria?
· Que la proposta ja hagi estat programada a Sant Lluís durant l’any 2023 o dins de la programació de la Sala Polivalent Albert Camus. Això no vol dir que el mateix artista o companyia es puguin tornar a presentar.
· Propostes rebudes fora del termini de la convocatòria oberta.
· Propostes que no siguin presentades en el format i forma que es detalla a aquesta convocatòria.
· Les propostes que no incloguin el pressupost corresponent i la fitxa tècnica per a dur a terme l’activitat.

Què assumirà l’Ajuntament de Sant Lluís?
· El catxet i/o honoraris corresponents a la proposta. L’Ajuntament, en cas que ho consideri necessari, podrà negociar els honoraris proposats amb els i les artistes sempre garantint que aquests siguin dignes.
· Les despeses en matèria de so i llum, en cas que la proposta ho requereixi.
· En el cas dels tallers s’assumiran les necessitats logístiques que es plantegin al dossier.

Què no assumirà l’Ajuntament de Sant Lluís?
· Les despeses de desplaçament i allotjament

DATES DE PRESENTACIÓ I DOCUMENTACIÓ DE LES PROPOSTES

Les propostes es podran presentar de l’11 al 28 de març de 2024 a l’adreça de correu electrònic cultura@ajsantlluis.org i hauran d’incloure la següent documentació:

Els artistes i/o companyies hauran de presentar un dossier complert[footnoteRef:2] amb la següent informació: [2: 	Com a referència per elaborar el dossier, podeu consultar l’apartat Portal dels artistes a la web de la Sala Albert Camus (https://salaalbertcamus.org/portal-dels-artistes/)] 

· Descripció detallada del grup/artista i projecte.
· Acompanyament visual amb imatges.
· Currículum artístic.
· Enllaç al teaser o vídeo (en cas de tenir-ne).
· Rider o fitxa tècnica, en cas que en tengui (indicar si la proposta inclou sonorització i/o il·luminació al pressupost o requereix dels serveis d’una empresa externa).
· Necessitats logístiques (escenari, cadires, faristols, piano, etc.).
· Pressupost per l’actuació (important, només s’admetrà una factura per proposta, en cas que sigui triada).

El format de la proposta ha de ser un document en PDF amb un pes màxim de 25MB. L’assumpte del correu electrònic serà «Convocatòria artística programació d’estiu a Sant Lluís 2024». 



PROCÉS DE SELECCIÓ

Es farà una primera selecció de les sol·licituds presentades on es valoraran els següents elements:
· L’acompliment de les bases
· Presentació del dossier professional.
· Idoneïtat del projecte amb els objectius de cada cicle de programació.
· Propostes que fomentin la creació pròpia així com siguin projectes originals
· Projectes que siguin versàtils i que impliquin un muntatge senzill i que permeti la reducció de la petjada de carboni. 
· Les propostes provinents d’artistes locals.

ADJUDICACIÓ DE LES PROPOSTES

Des de l’Ajuntament de Sant Lluís s’analitzaran totes les propostes rebudes i es confirmarà la recepció de totes les propostes que s’hagin presentat dins dels terminis. Només les propostes escollides seran contactades per mitjà de correu electrònic o telèfon per a fer-lis arribar la corresponent proposta de programació.

L’Ajuntament de Sant Lluís es reserva el dret d’admissió davant l’organització, coordinació i programació dels diferents programes culturals i podrà negociar amb els artistes els honoraris de la proposta sempre i quan es consideri que la proposta ho requereixi, però sempre garantint la dignificació de l’artista i la companyia. 

INFORMACIÓ CONTRACTUAL

Les propostes seleccionades hauran de presentar un pressupost dirigit a l’Ajuntament de Sant Lluís a la mateixa adreça de correu electrònic que contacti per a la seva programació. En cas que la proposta cultural tengui un import superior a 1.000 €, s’hauran de presentar els corresponents certificats d’estar al corrent amb Hisenda i la Seguretat Social.

Un cop es porti a terme la corresponent actuació, s’haurà de presentar la factura tenint en compte la següent informació: https://www.ajsantlluis.org/Contingut.aspx?IdPub=12553 


Les dades fiscals de l’Ajuntament de Sant Lluís són les següents:

Ajuntament de Sant Lluís
Pla de sa Creu S/N
07710 Sant Lluís
NIF: P0705200D

Les factures s’hauran de presentar un cop portada a terme l’actuació i serà pagada entre 45 i 60 dies després de la presentació de la factura.

INFORMACIÓ DE CONTACTE

Qualsevol consulta que hi hagi sobre aquesta convocatòria es pot fer arribar per mitjà de l’adreça de correu electrònic cultura@ajsantlluis.org, des d’on s’establirà una reunió ja sigui telefònica o telemàtica per resoldre qualsevol tipus de dubte que hi pugui haver al respecte de la convocatòria.

Des de l'Ajuntament de Sant Lluís us animam a participar en aquesta convocatòria, ja que creiem que aquesta iniciativa oberta i participativa és una bona via per conèixer la gran varietat d'artistes existents, per oferir oportunitats a nous talents i consolidar l'art ja existent. 

Com a poble, necessitam la cultura. Fem-ho possible!!!!


Regidories de Cultura, Festes, Fires i Mercats i Turisme
Ajuntament de Sant Lluís.

